ለኤርትራ   የቀረበው   የሰላም ጥሪ  ለሁለቱ አገራት  ሕዝቦች  ዘላቂ ሰላም ለማምጣት ያለመ ነው -ጠቅላይ ሚንስትር ዶክተር አብይ
በቅርቡ የኢህአዴግ  የሥራ  አስፈጻሚ  ለኤርትራ  ያቀረበው  የሰላም ጥሪ  ለሁለቱ አገራት  ሕዝቦች  ዘላቂ ሰላም ለማምጣት ዓላማ ያደረገ  መሆኑን ጠቅላይ ሚንስትር ዶክተር  አብይ ተናገሩ ።ጠቅላይ ሚንስትር ዶክተር አብይ አህመድ በዛሬው ዕለት የህዝብ ተወካዮች ምክር ቤት ባደረገው  4ኛውኛ አስቸኳይ  ስብሰባው ወቅት  ከምክር ቤቱ አባላት ለቀረበላቸው ጥያቄዎች በሠጡት ምላሽ እንደገለጹት ኢትዮጵያና ኤርትራ ከ18 ዓመታት  በፊት  ሊደረግ የማይገባ ጦርነት አካሄደዋል ብለዋል ።በኢትዮ-ኤርትራ ጦርነት አገሪቱ ከፍተኛ ዋጋ መከፈሉን  ያስታወሱት ጠቅላይ ሚንስትሩ የኢህአዴግ ሥራ አስፈጻሚ ቀደም ሲል ባደረገው ውይይት በሁለቱ አገራት መካከል ለረጅም ጊዜ የተፈጠረው የሻከረ ግንኙነት ለቀጠናው ፣ ለሁለቱ አገራት ህዝቦችና ለአህጉሪቱ ዘላቂ ሰላም እንቅፋት በመሆኑ የሰላም ጥሪ መተላለፉን ገልጸዋል ።የኢህአዴግ ሥራ አስፈጻሚ ለኤርትራ ያቀረበው የሰላም ጥሪ የኤርትራን መንግሥት ቅን ምላሽ የሚፈልግ መሆኑን የጠቆሙት ጠቅላይ ሚንስትሩ ሥራ አስፈጻሚው ጥሪውን ያቀረበው  የኢትዮጵያ ህዝብም  ወይይት እንዲያደርግበት በማሰብ መሆኑን አስረድተዋል ።የኢትዮ-ኤርትራ ችግርን ለማስቆም ህዝብና መንግሥት መፍትሄ ማፈላለግ እንዳለበትና  ሥራ አስፈጻሚው ያቀረበው ጥሪ የሁለቱ አገራት ግንኙነት ለማሻሻልና  የህዝቡን ብሔራዊ ጥቅም ለማስከበር ዓላማ ያደረገ  መሆኑን ጠቅላይ ሚንስትሩ አመልክተዋል ።በመጨረሻም  የኢትዮጵያ ህዝብ፣ መንግሥትና ኢህአዴግ የአገሪቱ ድንበር ሲጣስ በአንድነት እንደተነሳ ሁሉ ሰላምንም ለማምጣት በጋራና በአንድነት በመወያየት የተሻለ ነገር ለማምጣት መሥራት እንደሚገባ ጠቅላይ ሚንስትር ዶክተር አብይ ተናግረዋል ።                